Ampulloclitocybe clavipes

Ampulloclitocybe clavipes Cuphophyllaceae  familiako onddo espezie bat da. Berez jangarria bada ere, ez da interes gastronomikoduna, eta arazoak sor daitezke alkoholarekin batera hartuz gero.

Sinonimoak: Agaricus obconicus, Gymnopus clavipes, Clitocybe clavipes, Agaricus carnosior, Omphalia clavipes, Clitocybe carnosior, Clitocybe media, Agaricus planiusculus, Clitocybe planiuscula, Clavicybe clavipes.

 Sinonimoak 
Clitocybe clavipes

 Deskribapena 
Kapela: Eskuarki 5 cm inguruko diametrokoa, laua edo ganbil samarra, batzuetan kamuts-titiduna, kolore aldakorrekoa gris tonu desberdinen barruan, ertzerantz zurbila, gardentasunagatik ildaskatu samarra. Kapelaren azala leuna edo zetadun samarra.

Orriak: Krema kolorekoak, batzuetan isla horixkak izan ohi dituztenak, oso dekurrenteak eta nahiko estu.

Orri dekurrenteak: Hanka ukitzeaz gain beherantz jarraitzen duten orriak.

Hanka: Borra formakoa, kapelaren kolorekoa, oinarri kotoitsu eta zurixkarekin.

Haragia: Zuria, biguna, harroa, trinkotasun gutxikoa, kapelaren erdian laster desagertzen den punturaino, hutsune hori utziz.

Etimologia: Clavipes epitetoa latinetik dator, oina borra itxuran esan nahi duen “clavipes” hitzetik. Oinaren formagatik.

 Jangarritasuna 
Interes gastronomikorik gabea. Trinkotasun gutxiko haragia du.

 Nahasketa arriskua 
Erraz identifika daitekeen taxoia, esperientziarik gabeko zaletuak Clitocybe nebularis-ekin nahas lezake, baina honek tamaina handiagoa eta usain bereizgarria du. Oinaren forma dela eta, Infundibulicybe geotropa-rekin ere nahas liteke, baina Ampulloclitocybe clavipes baino sei aldiz handiagoa izan daiteke.

 Sasoia eta lekua 
Udan eta udazkenean. Talde txikitan edo isolatua hazten da, bai koniferoetan bai hostozabalen basoetan. Iberiar penintsulako iparraldean ohikoa.

 Banaketa eremua   
Ameriketako Estatu Batuak, Kaukasia, Kanariak, Kanada, Alaska, Mexiko, Bolivia, Islandia, Madeira, Europa, Hego Korea, Japonia, Txina, Thailandia.

 Erreferentziak 

 Kanpo estekak 

Kategoria:Agaricales
Kategoria:2002. urtean deskribatutako onddoak
Kategoria:Kanadako onddoak
Kategoria:Alaskako onddoak
Kategoria:Ameriketako Estatu Batuetako onddoak
Kategoria:Mexikoko onddoak
Kategoria:Boliviako onddoak
Kategoria:Islandiako onddoak
Kategoria:Europako onddoak
Kategoria:Hego Koreako onddoak
Kategoria:Japoniako onddoak
Kategoria:Txinako onddoak
Kategoria:Thailandiako onddoak